Pentti Vänskä

Peruna on keksitty uudelleen. K-kaupoissa myydään kevytperunaa laihduttajille ja hiilihydraattia vältteleville. Kuvassa möllöttää tavallisia pottuja.

Pirkka-merkin alla myytävät "light"-potut sisältävät Ruokakeskon mukaan 30 prosenttia vähemmän hiilihydraatteja ja energiaa tavallisiin perunoihin verrattuna. Asian uutisoi makuja.fi.

Kauppa uskoo kevytperunoiden olevan "keventäjien ja karppaajien uusi unelmatuote".

Ruokakeskon hedelmien, vihannesten ja kukkien ostojohtaja Kenneth Forsman kertoo, että kevytperunat ovat kotimaisia, mutta viljelyprosessiin liittyvä innovaatio tulee ulkomailta.

"Kevytperunan viljelyssä tähdätään siihen, että perunan tärkkelyspitoisuus ei nouse liian korkeaksi. Tämä saadaan aikaan esimerkiksi lajikevalinnalla sekä viljely- ja lannoitustekniikalla. Kasvukauden loppuvaiheessa tuotteen tärkkelyspitoisuutta seurataan viikoittain ja kun haluttu tärkkelyspitoisuus on saavutettu, perunan kasvu lopetetaan viljelyteknisin keinoin. Noston jälkeen perunat analysoidaan ja vain tarpeeksi alhaisen energiapitoisuuden omaavat perunat kelpuutetaan", Forsman kertoo.

Seurantaa ja valikointia ja vaativa viljelytapa nostaa perunoiden hintaa.

Tällä viikolla kilon kevytperunapussia on myyty K-kaupoissa 1,59 eurolla.